ระวังเก็งกำไรทิปโก้
ผู้บริหารกลุ่มยันหุ้นวิ่งไม่มีเหตุผลปฏิเสธข่าวลือระยะกลางยาว
29 มี.ค. 2556

ผู้บริหารกลุ่มยันหุ้นวิ่งไม่มีเหตุผลปฏิเสธข่าวลือระยะกลางยาว
ผู้บริหารกลุ่มทิปโก้ เตือนแมลงเม่าเก็งกำไร TIPCO ยืนยันไม่มีทุกข่าว ชี้ราคาขึ้นแรงไม่สมเหตุผล
นายสมจิตต์ เศรษฐิน ผู้บริหารและกรรมการกลุ่มทิปโก้ เปิดเผยว่า ราคาหุ้นบริษัท ทิปโก้ฟูดส์ (TIPCO) ปรับตัวขึ้นรุนแรง แม้ว่าบริษัทจะปฏิเสธข่าวไปก่อนหน้านี้ว่า ถือหุ้นรายใหญ่และฝ่ายจัดการของ TIPCO ไม่ได้เจรจาซื้อขายหุ้น หรือควบรวมกิจการกับนักลงทุนหรือบริษัทอื่น และเมื่อพิจารณาจากจำนวนหุ้นทิปโก้ฟูดส์ ที่หมุนเวียนในตลาด 150 ล้านหุ้น แต่หุ้นที่ซื้อขายมากกว่า 200 ล้านหุ้น แสดงให้เห็นชัดเจนว่าเป็นการเก็งกำไรของนักลงทุน
“ราคาหุ้นปรับตัวขึ้นไม่มีเหตุผล บริษัทได้ปฏิเสธข่าวไปหมดแล้ว ไม่มีการเจรจากับใครทั้งสิ้น ทั้งการซื้อขายหุ้นของผู้ถือหุ้นใหญ่ การซื้อกิจการ และส่วนตัวผมซึ่งถือหุ้นทิปโก้ฟูดส์อยู่ ไม่มีการเจรจาขายหุ้นแน่นอน ไม่ว่าจะเป็น 3 วันข้างหน้า ระยะกลาง หรือระยะยาว ก็ไม่มีข่าวซื้อขายกิจการ ข่าวซื้อขายหุ้นของผู้ถือหุ้นใหญ่อย่างแน่นอน ผมยืนยัน” 
กรรมการทิปโก้ฟูดส์ กล่าวอีกว่า ราคาหุ้น TIPCO ปรับตัวขึ้นไม่สมเหตุสมผลและปัจจัยพื้นฐาน ซึ่งนักลงทุนที่ต้องการจะซื้อหุ้นตัวนี้ ราคา ณ ขณะนี้ ต้องพิจารณาให้ดี 
วันเดียวกัน นายเอกพล พงศ์สถาพร กรรมการผู้จัดการ บริษัท ทิปโก้ฟูดส์ แจ้งตลาดหลักทรัพย์ว่า บริษัทได้ดำเนินการตามแผนธุรกิจปกติ ซึ่งผ่านการอนุมัติจากคณะกรรมการบริษัทและไม่มีการเปลี่ยนแปลงใดๆ ในโครงสร้างผู้ถือหุ้นของบริษัท ในส่วนของผู้ถือหุ้นรายใหญ่โดยขอให้นักลงทุนใช้ข้อมูลของบริษัทในการพิจารณาและวิเคราะห์ในการซื้อขายหุ้นด้วย 
ทั้งนี้ ราคาหุ้น TIPCO ปรับตัวขึ้นอย่างต่อเนื่องในช่วงที่ผ่านมา จากระดับราคา 5.50 บาทเมื่อต้นปีนี้ และเคลื่อนไหวแถวนี้ 5.507 บาท มูลค่าซื้อขายต่อวันสูงสุดต่อวันไม่เกิน 400 ล้านบาท 
กระทั่งวันที่ 22 มี.ค. ซึ่งวันที่ตลาดหุ้นไหลรูด 64 จุด แต่ราคาหุ้น TIPCO กลับวิ่งสวนตลาดขึ้นมาทำปิด 6.95 บาทพุ่ง 0.70 บาท ท่ามกลางมูลค่าซื้อขายทะลุขึ้นมา 727 ล้านบาท และวันซื้อขายถัดมา ราคาหุ้นปรับตัวชนเพดาน 30% ราคาวิ่งขึ้น 2 หลัก หรือทะลุ 10 บาท มูลค่าซื้อขายหนาแน่นกว่า 1,000 ล้านบาท ท่ามกลางกระแสข่าวลือนายเจริญ สิริวัฒนภักดี จะเข้าซื้อกิจการบริษัท ทิปโก้ฟูดส์ ส่งผลให้ราคาหุ้นปรับตัวขึ้นต่อเนื่อง และการซื้อขายติดอันดับ 1ของตลาด 
ล่าสุดวันที่ 28 มี.ค.นี้ ราคา TIPCO ขึ้นไปสูงสุด 16.50 บาท ปริมาณหุ้นซื้อขายกว่า 327 ล้านหุ้น ซื้อขายกว่า 5,000 ล้านบาท ก่อนจะอ่อนตัวปิดที่ 15.70 บาท เพิ่มขึ้น 2.60 บาท หรือ 19.85% มูลค่าซื้อขาย 6,290 ล้านบาท
ด้านผลประกอบการปี 2555 กำไรสุทธิ 219.23 ล้านบาท กำไรต่อหุ้น 0.45 ล้านบาท ลดลงเมื่อเทียบกับปี 2554 ซึ่งมีกำไรสุทธิ 343.62 ล้านบาท กำไรต่อหุ้น 0.71 บาท โดยบริษัทงดจ่ายเงินปันผล สำหรับผลประกอบการปี 2555 
นายอัศวิน เตชะเจริญวิกุล ประธานเจ้าหน้าที่บริหารและกรรมการผู้จัดการใหญ่ บริษัท เบอร์ลี่ ยุคเกอร์ หรือ BJC เปิดเผยว่า จะได้ข้อสรุปการซื้อกิจการธุรกิจค้าปลีกที่เวียดนามภายใน 23 เดือนนี้ นอกจากนั้นคาดว่าจะสามารถควบรวมกิจการ 2 ศูนย์กระจายสินค้าเวียดนาม ภายใน 36 เดือนนี้ ทำให้ BJC มีศูนย์กระจายสินค้าทั้งหมด 2 แสนแห่ง